Vier drieë verdien tog-seker ŉ ruskansieOm vir die All Blacks vier drieë te druk, beteken nie noodwendig jy sal in Nieu-Seeland se volgende toets speel of selfs net op die bank wees nie. Beauden Barrett, wat voorverlede Saterdag die eerste All Blacks-speler was wat vier drieë teen die Wallabies kon druk, kry ruskans en staan sy plek vir Saterdag se toets teen Argentinië in Nelson aan die 24-jarige Crusaders-losskakel Richie Mo’unga af. Dit sal slegs Mo’unga se tweede toets wees en die eerste waarin hy in die opdrafspan is. Barrett is nie eers op die plaasvervangerbank nie en sy broer Jordie ook nie. Hul weglating is twee van die agt veranderinge wat die All Blacks-afrigter Steve Hansen aan die beginspan vir die toets teen die Poemas aangebring het. Die nommer een-skrumskakel Aaron Smith, die flanke Sam Cane en Liam Squire en die vaskopstut Joe Moody is ook nie in die wedstryd 23-tal nie. Die All Blacks se kaptein teen Engeland, Sam Whitelock, kry ook ruskans en die agste verandering is posisioneel, met Ben Smith wat van vleuel af na (sy beste posisie) heelagter verskuif. All Blacks ‒ 15 Ben Smith, 14 Nehe Milner-Skudder, 13 Jack Goodhue, 12 Ngani Laumape, 11 Waisake Naholo, 10 Richie Mo’unga, 9 TJ Perenara, 8 Kieran Read (kaptein), 7 Ardie Savea, 6 Shannon Frizell, 5 Scott Barrett, 4 Brodie Retallick, 3 Owen Franks, 2 Codie Taylor, 1 Karl Tu’inukuafe. Bank: 16 Nathan Harris, 17 Tim Perry, 18 Ofa Tu’ungafasi, 19 Sam Whitelock, 20 Luke Whitelock, 21 Te Toiroa Tahuriorangi, 22 Damian McKenzie, 23 Anton Lienert-Brown.